Expand & Execute
กรณีบริษัท ปตท.สำรวจและผลิตปิโตรเลียม จำกัด (มหาชน) หรือ PTTEP ประกาศแผนลงทุน 5 ปี มูลค่ากว่า 700,000 ล้านบาท (24,619 ล้านเหรียญสหรัฐ) เพิ่มขึ้นจากแผนเดิมประมาณ 15% โดยวางเป้าปริมาณขายเติบโตเฉลี่ยปีละ 6% สู่ระดับ 4670,000 บาร์เรลต่อวันในปี 2567
18 ธ.ค. 2562

พลวัตปี 2019 : สุภชัย ปกป้อง
กรณีบริษัท ปตท.สำรวจและผลิตปิโตรเลียม จำกัด (มหาชน) หรือ PTTEP ประกาศแผนลงทุน 5 ปี มูลค่ากว่า 700,000 ล้านบาท (24,619 ล้านเหรียญสหรัฐ) เพิ่มขึ้นจากแผนเดิมประมาณ 15% โดยวางเป้าปริมาณขายเติบโตเฉลี่ยปีละ 6% สู่ระดับ 4670,000 บาร์เรลต่อวันในปี 2567
โดยปี 2563 ดำเนินการภายใต้กลยุทธ์การดำเนินการ (Execute) และกลยุทธ์การขยายธุรกิจ (Expand) เงินลงทุนรวมทั้งสิ้น 4,613 ล้านเหรียญสหรัฐ แบ่งเป็นรายจ่ายจากการลงทุน (Capex) จำนวน 2,647 ล้านเหรียญสหรัฐ และรายจ่ายดำเนินงาน (Opex) จำนวน 1,966 ล้านเหรียญสหรัฐ มีสาระสำคัญแผนการลงทุนคือ…
-การรักษาปริมาณการผลิตจากโครงการผลิตหลักที่สำคัญ ได้แก่ โครงการเอส 1, โครงการบงกช, โครงการอาทิตย์ โครงการพื้นที่พัฒนาร่วมไทย-มาเลเซียและโครงการซอติก้า  รวมถึงการรักษาปริมาณการผลิตและบริหารจัดการโครงการใหม่ที่ได้มาให้เป็นไปตามแผนทั้งโครงการ Malaysia โครงการ Partex รวมถึงโครงการ G1/61 (แหล่งเอราวัณ) และโครงการ G2/61 (แหล่งบงกช)
-การเพิ่มปริมาณการผลิตในอนาคต มุ่งเน้นและผลักดัน 3 โครงการหลัก ที่อยู่ระหว่างการพัฒนา ได้แก่ โครงการมาเลเซีย-แปลงเอช, โครงการโมซัมบิก แอเรีย วัน และโครงการแอลจีเรีย ฮาสสิ เบอร์ราเคซ เพื่อให้สามารถผลิตได้ตามแผนและให้ความสำคัญกับการเร่ง การพัฒนาโครงการมาเลเซีย ซาราวัก เอสเค 410 บีที่ประสบความสำเร็จในการเจาะสำรวจปีที่ผ่านมา เพื่อให้สามารถเข้าสู่ขั้นตอนการตัดสินใจลงทุนขั้นสุดท้าย (Final Investment Decision)
-การเร่งกิจกรรมการสำรวจเพื่อค้นหาทรัพยากร (Contingent Resources) เพื่อรองรับการเติบโตในระยะยาว ส่วนใหญ่ เป็นการเจาะหลุมสำรวจและประเมินผล สำหรับโครงการสำรวจในมาเลเซียและเมียนมา
จากแผนการลงทุน PTTEP ครั้งนี้จุดที่น่าสนใจอยู่ตรงที่กลยุทธ์การขยายธุรกิจ (Expand) ที่มุ่งเน้นการขยายการลงทุนในประเทศไทยและภูมิภาคเอเชียตะวันออกเฉียงใต้ (Coming-home) พร้อมแสวงหาโอกาสการลงทุนในพื้นที่อื่น ๆ ที่มีศักยภาพร่วมพันธมิตร (Strategic Alliance) และลงทุนธุรกิจใหม่เพื่อความยั่งยืน
ตามมาด้วยกลยุทธ์การดำเนินการ (Execute) นั่นคือการสร้างมูลค่าเพิ่มจากโครงการที่มีอยู่ในปัจจุบัน มุ่งเน้นการเพิ่มกำลังการผลิตจากโครงการหลัก การควบคุมต้นทุนการผลิต ด้วยเทคโนโลยีต่าง ๆ เพื่อเพิ่มขีดความสามารถในการแข่งขันและการเปลี่ยนผ่านโครงการบงกชและเอราวัณ
นั่นจึงทำให้ “พงศธร ทวีสิน” ประธานเจ้าหน้าที่บริหารและกรรมการผู้จัดการใหญ่ PTTEP ตั้งเป้าหมายปี 2563 ปริมาณการขายปิโตรเลียมจะเพิ่มขึ้นประมาณ 11% และปริมาณการขายเฉลี่ยช่วง 5 ปีข้างหน้า จะมีการเติบโตอย่างต่อเนื่อง
ตัวอย่างความสำเร็จจากการดำเนินการตามกลยุทธ์ Expand คือการชนะการประมูลและการเข้าซื้อกิจการพื้นที่ยุทธศาสตร์การลงทุนในประเทศไทย ประเทศมาเลเซียและตะวันออกกลาง เพื่อต่อยอดสู่กลยุทธ์ Execute โครงการหลักต่าง ๆ เพื่อรักษาปริมาณการผลิต รวมทั้งสำรวจเพื่อค้นหาปิโตรเลียมเพิ่มเติม เพื่อสร้างการเติบโตระยะยาวนั่นเอง..!